Анатоли Богатырев аҟаза — ашәыгә, 40 шықәса инареиҳаны амҿы аҭҟара инапы алакуп. 1962 шықәсазы акинофильм "Человек- амфибия" анҭыҵ ашьҭахь, иара раԥхьатәи иусумҭа инапы иҵихит, иара ашыц иалхын, 35 сантиметр ыҟан.
"Сҭаацәа аткьац рнапы алакын, саргьы 12 шықәса анысхыҵуаз инаркны дара срыцхраауан, уи аҟынтә амҿы аус адулара снапы алакын. Ара сахьынхо, Бзыԥ аԥшаҳәаҟны, аӡиас ирацәаны амҿы аҟәара иқәнагалоит, уи сара аҩныҟа аагара салагеит, аус адуларазы. Раԥхьатәи сусумҭа аныҟасҵаз аахыижьҭеи акыр шықәса ҵит, иагьысхашҭхьеи иара закуыз", — ҳәа дахыхәмарны дцәажәоит анапҟаза.
Анатоли Богатырев иажәақәа рыла, иара акырџьара аус иуан иҭаацәара ныҟәигарц азы, аха амҿы аҭҟара дшаҿыц даҿын. Иара бзиа ибаны ишьҭихыз аус иҭаацәагьы ахаҵгылеит. 500 цыра иреиҳау Анатоли Богатырев иусумҭақәа ыҟоуп.
Анапҟаза ду амҿы аҭҟара инапы алакижьҭеи есымша иҭахын иусумҭақәа рбара зҭаху рзы ацәыргақәҵа аиҿкаара, уи игәҭакы нагӡахеит жә-шықәса раԥхьа, 2006 шықәсазы.
Анатоли Богатырев иусумҭақәа зегьы 500 цыра иреиҳауп
Аԥсны Аџьынџьтәылатәи еибашьра атема иазку аусумҭақәа рацәаны ирзикит анапҟаза.
40 шықәса иреиҳауп Анатоли Богатырев амҿы аҭҟара инапы алакиижьҭеи
Анатоли Богатырев иусумҭақәа зегьы дрыхӡыӡаауеит, иахәҭоу ашәыгақәа рыла аус рыдыиулоит.
Анапҟаза иусумҭақәа злихуа амаҭәахәқәа ааигоит амшыни Бзыԥ аӡыиаси рҟәарақәа рҟынтә.
Анатоли Богатырев иҟаиҵо асахьақәа рзы ихы иаирхәо амаругақәагьы зынӡа иҵарызар ауп, ипазар ауп, роурақәагьы маҷымзар ауп.
Асаркьақәа зҭадыргыло адаԥақәа рыҟаҵаразы аамҭа рацәа иҭахуп аҟаза.
Амҿы аҟәара аҟынтә ишааигалак еиԥш ирԥшшоит, нас ирыцқьоит, анаҩс еиуеиԥшым амаругақәа рыла аусура далагоит.
Иахьа, Богатырев инапы алакуп асаркьа адаԥа ашәарыцара иазку аҟаҵара. Иҭаԥҟахоит ашәарыцаҩ ихаҿсахьа, илабашьа, ала, иишьыз аԥстәқәа рхаҿсахьақәа уҳәа, ашәарыцара иадҳәалоу зегьы.
Аԥсуа мифологиа, аҭоурых, аиашеи-амци реиҿагылара, аҳәса-ахацәа рыбзиабара, аиҩызара, аиашьара, аурыс культура, асабардақәа уҳәа ирацәаны аусумҭақәа уԥылоит Богатырев инапкымҭақәа рҿы.
Аԥсуа лакәқәа рҟынтә ахаҿсахьақәа раарԥшра иаарласны инапы аликуеит анапҟаза.